KOMMISSIONENS FORORDNING (EF) Nr. 151/98 af 22. januar 1998 om nærmere retningslinjer for anvendelse af Rådets forordning (EF) nr. 2008/97 om gennemførelsesbestemmelser til særordningen for indførsel af olivenolie og visse andre landbrugsprodukter fra Tyrkiet

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2008/97 af 9. oktober 1997 om gennemførelsesbestemmelser til særordningen for indførsel af olivenolie og visse andre landbrugsprodukter fra Tyrkiet (1), særlig artikel 7, og

under henvisning til Rådets forordning (EF) nr. 3290/94 af 22. december 1994 om de tilpasninger og overgangsforanstaltninger, der er nødvendige i landbrugssektoren for gennemførelsen af de aftaler, som er indgået under de multilaterale handelsforhandlinger i Uruguay-rundens regi (2), senest ændret ved forordning (EF) nr. 1161/97 (3), særlig artikel 3, og

ud fra følgende betragtninger:

Den nedsættelse af toldsatsen, der er fastsat i artikel 2, stk. 2, i forordning (EF) nr. 2008/97, anvendes på al indførsel af olivenolie, for hvilken importøren ved indførslen fremlægger bevis for, at den særlige afgift ved udførsel er blevet overvæltet på importprisen; med henblik på anvendelsen af ovennævnte forordning bør det fastsættes, at importøren fremlægger bevis for, at eksportøren har fået godtgjort den pågældende afgift;

i Kommissionens forordning (EF) nr. 2146/95 (4), senest ændret ved forordning (EF) nr. 1163/97 (5) om midlertidig tilpasning af blandt andet særordningen for indførsel af olivenolie med oprindelse i Tyrkiet fastsættes de bestemmelser, der skal anvendes for nævnte ordning; under hensyn til de nærmere retningslinjer, der er fastsat i nærværende forordning, bør disse bestemmelser ophæves;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

1. Den ordning, der er fastsat i artikel 2, stk. 2 og 3, i forordning (EF) nr. 2008/97 anvendes for al indførsel, for hvilken importøren ved antagelsen af angivelsen om overgang til fri omsætning fremlægger bevis for, at den særlige afgift er blevet overvæltet på importprisen, og at han har godtgjort eksportøren denne afgift svarende til det beløb, der omhandles i nævnte forordning artikel 2, stk. 2, og som kan fradrages ved indførsel i Fællesskabet.

2. De i stk. 1 nævnte beviser skal fremlægges i form af alle administrative dokumenter, handelsdokumenter eller bankdokumenter til toldmyndighedernes fulde tilfredshed.

3. I denne forordning forstås ved eksportør den person, der er angivet på ATR 1-varecertifikatet for Tyrkiet.

Artikel 2

Forordning (EF) nr. 2146/95 ophæves.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. januar 1998.

På Kommissionens vegne

Franz FISCHLER

Medlem af Kommissionen

(1) EFT L 284 af 16. 10. 1997, s. 17.

(2) EFT L 349 af 31. 12. 1994, s. 105.

(3) EFT L 169 af 27. 6. 1997, s. 1.

(4) EFT L 215 af 9. 9. 1995, s. 1.

(5) EFT L 169 af 27. 6. 1997, s. 4.